РЕГЛАМЕНТ (ЕО) № 657/2007 НА КОМИСИЯТА
от 14 юни 2007 година
за прилагане на Регламент (ЕО) № 1165/98 на Съвета относно краткосрочната статистика във връзка с установяването на европейските програми за подбор на изследвания
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1165/98 на Съвета от 19 май 1998 г. относно краткосрочната статистика (1), и по-специално член 17, буква й) от него,
като имат предвид, че:
(1)
Регламент (ЕО) № 1165/98 установява обща рамка за изготвяне на краткосрочна статистика на Общността по отношение на икономическия цикъл.
(2)
Регламент (ЕО) № 1158/2005 на Европейския парламент и на Съвета от 6 юли 2005 г. за изменение на Регламент (ЕО) № 1165/98 на Съвета относно краткосрочната статистика (2) задължи държавите-членки да предоставят информация по нов показател (цени на вноса в индустриалния отрасъл) и да предават данни за външни показатели в съответствие с различието между страни, влизащи в еурозоната, и страни, невлизащи в еурозоната. Вследствие на това е възможно възникването на съществени разходи за националните статистически системи.
(3)
Регламент (ЕО) № 1158/2005 въведе възможност за установяване на европейски програми за подбор на изследвания с цел да се намалят разходите за националните статистически системи, да се гарантира спазване на европейските изисквания за данните и да се позволи на Комисията (Евростат) да изготвя достоверни европейски прогнози по въпросните показатели.
(4)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Европейските програми за подбор на изследвания могат да се прилагат при събирането на статистически данни, отчитащи разликата между страни, влизащи в еурозоната, и страни, невлизащи в еурозоната, за следните три променливи, посочени в приложение А към Регламент (ЕО) № 1165/98:
Променлива
Наименование
132
Външни нови поръчки
312
Производствени цени на външния пазар
340
Вносни цени
Член 2
Държавите-членки, които участват в европейските програми за подбор на изследвания, посочени в член 1, следва да предават данни на Комисията (Евростат) поне за дейностите по NACE Rev. 1.1, за променливи № 132 и 312, както и за СРА продуктите, за променлива № 340, както е посочено в приложението.
Член 3
Държавите-членки, които участват в европейската програма за подбор на изследвания за променлива № 340, могат да ограничат обхвата на предаваните данни по тази променлива до вноса на продукти от страни, невлизащи в еурозоната.
Член 4
Условията на европейските програми за подбор на изследвания, определени в приложението, могат да бъдат привеждани в съответствие с промени в базовата година или в системата за класификация, както и с важни структурни промени в еурозоната.
Член 5
Всяка нова държава-членка на еурозоната може да се включи към която и да било европейска програма за подбор на изследвания от посочените в член 1 при присъединяването си към еурозоната. След консултация със съответната държава-членка Комисията определя дейностите по NACE и CPA продуктите, за които трябва да бъдат предавани данни, с цел държавата-членка да се съобрази с разпоредбите на Регламент (ЕО) № 1165/98 в рамките на европейските програми за подбор на изследвания.
Член 6
Настоящият регламент влиза в сила на двадесетия ден след датата на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 юни 2007 година.